Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi AT.40023 – Čezmejni dostop do plačljive televizije

(2018/C 460/17)

1. Uvod

(1) Kadar namerava Komisija sprejeti sklep, v katerem zahteva odpravo kršitve, in kadar zadevne stranke predlagajo zaveze, da bodo upoštevale pomisleke, ki jih je v predhodni oceni izrazila Komisija, lahko ta v skladu s členom 9 Uredbe Sveta (ES) št. 1/2003 ( 1 ) odloči, da postanejo te zaveze za podjetja zavezujoče. Tak sklep se lahko sprejme za omejeno obdobje z ugotovitvijo, da Komisija nima več razlogov za ukrepanje.

(2) Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko svoje pripombe predložijo v roku, ki ga določi Komisija.

2. Povzetek zadeve

(3) Komisija je 23. julija 2015 sprejela obvestilo o nasprotovanju, ki se med drugim nanaša na ravnanje podjetij (i) Universal Studios International B.V. in Comcast Corporation; (ii) CPT Holdings, Inc., Colgems Productions Limited in Sony Corporation (v nadaljnjem besedilu: Sony Pictures); in (iii) Warner Bros. International Television Distribution Inc., Warner Media LLC (prej Time Warner Inc.), (v nadaljnjem besedilu: Warner Bros.).

(4) Komisija je 12 januarja 2018 sprejela dodatno obvestilo o nasprotovanju naslovljeno na podjetja Universal Studios International B.V., Universal Studios Limited in Comcast Corporation (v nadaljnjem besedilu: NBCUniversal), glede na spremembe v strukturi podjetja NBCUniversal.

(5) Podjetja NBCUniversal, Sony Pictures in Warner Bros. so v nadaljevanju individualno omenjena kot „zavezujoč studio“ in skupaj kot „zavezujoči studii“

(6) Obvestilo o nasprotovanju in dodatno obvestilo o nasprotovanju predstavljajo predhodne ocene v smislu člena 9(1) Uredbe (ES) št. 1/2003.

(7) Glede na obvestilo o nasprotovanju in dodatno obvestilu o nasprotovanju, so zavezujoči studii sklenili licenčni sporazum z naročniško radiodifuzno hišo Sky UK Limited (prej British Sky Broadcasting Limited) („Sky“), ki vsebuje klavzule, ki: — podjetju Sky prepoveduje ali ga omejuje pri dajanju na voljo njegovih naročniških storitev v odziv na nenaročene zahteve potrošnikov, ki prebivajo ali se nahajajo v Evropskem gospodarskem prostoru (v nadaljnjem besedilu: EGP), vendar zunaj Združenega kraljestva in Irske, in — od vsakega zavezujočega studia zahteva, da radiofuzne hiše, ki se nahajajo v EGP, vendar zunaj Združenega kraljestva in Irske, prepovejo ali jih omejijo pri dajanju na voljo njihovih naročniških storitev v odziv na nenaročene zahteve potrošnikov, ki prebivajo ali se nahajajo v Združenem kraljestvu in na Irskem.

(8) Oba tipa klavzule se v nadaljnjem besedilu omenjata kot „izpodbijane klavzule“.

(9) Obvestilo o nasprotovanju in dodatno obvestilo o nasprotovanju vsebujeta predhodno ugotovitev, da izpodbijana klavzula pomeni kršitev člena 101 PDEU in člena 53 Sporazuma o Evropskem gospodarskem prostoru (v nadaljnjem besedilu: Sporazum EGP) vsakega od zavezujočih studiev in sicer iz naslednjih razlogov: (i) cilj izpodbijanih klavzul je omejitev konkurence v smislu člena 101(1) PDEU in člena 53(1) Sporazuma EGP; (ii) ne obstajajo nobene ekonomske in pravne okoliščine izpodbijanih klavzul, ki bi omogočale ugotovitev, da klavzule ne morejo škoditi konkurenci, ter (iii) izpodbijane klavzule ne izpolnjujejo pogojev za izjemo na podlagi člena 101(3) PDEU in člena 53(3) Sporazuma EGP.

(10) Obvestilo o nasprotovanju se nanaša tudi na licenčne sporazume med radiodifuzno hišo Sky na eni strani ter med podjetji Paramount, Disney in Twentieth Century Fox na drugi, ki vsebujejo klavzule, ki: — podjetju Sky prepovedujejo ali ga omejujejo pri dajanju na voljo njegovih naročniških storitev v odziv na nenaročene zahteve potrošnikov, ki prebivajo ali se nahajajo v EGP, vendar zunaj Združenega kraljestva in Irske, in/ali — od podjetij Paramount, Disney in Twentieth Century Fox zahtevajo, da plačljivim radiodifuznim hišam, ki se nahajajo v EGP, vendar zunaj Združenega kraljestva in Irske, prepovejo ali jih omejijo pri dajanju na voljo njihovih naročniških storitev v odziv na nenaročene zahteve potrošnikov, ki prebivajo ali se nahajajo v Združenem kraljestvu in na Irskem.

(11) Evropska komisija je 26. julija 2016 sprejela sklep v skladu s členom 9(1) Uredbe Sveta (ES) št. 1/2003, s katerim so zaveze, ki jih je ponudilo podjetje Paramount, da bi odpravilo pomisleke, ki jih je Komisija izrazila v obvestilu o nasprotovanju, postale zavezujoče.

(12) Evropska komisija je 9. novembra 2018 objavila sporočilo v skladu s členom 27(4) Uredbe (ES) št. 1/2003, v kateri poziva zainteresirane tretje osebe, naj predložijo svoje pripombe o zavezah, ki jih je predložilo podjetje Disney, da bi odpravilo pomisleke, ki jih je Komisija izrazila v obvestilu o nasprotovanju.

3. Glavna vsebina predlaganih zavez

(13) Vsak od zavezujočih studiev se ne strinja s pomisleki, izraženimi v obvestilu o nasprotovanju in dodatnem obvestilu o nasprotovanju. Vendar je kljub temu v skladu s členom 9 Uredbe (ES) št. 1/2003 vsak od njih ponudil zaveze, da bi upoštevale pomisleke Komisije glede konkurence. Zaveze se nanašajo na zavezujoče studie, njihove naslednike ter vse sedanje in prihodnje hčerinske družbe, nad katerimi imajo pozitivni izključni nadzor v smislu Uredbe Sveta (ES) št. 139/2004 z dne 20. januarja 2004 o nadzoru koncentracij podjetij. Glavni elementi teh zavez so navedeni v naslednjih točkah: (a) Vsak zavezujoč studio ne sme skleniti, obnoviti ali razširiti licenčnega sporazuma za oddajanje naročniških vsebin (2), ki glede na katero koli ozemlje EGP (ponovno) uvaja kakršne koli obveznosti za radiodifuzne hiše in/ali studie. Te obveznosti so opredeljene na naslednji način: — relevantne klavzule (3) ali enakovredne klavzule, če radiodifuzni hiši preprečujejo ali jo omejujejo pri odzivu na nenaročene zahteve potrošnikov, ki prebivajo in se nahajajo v EGP, vendar zunaj ozemlja, za katero je radiodifuzna hiša pridobila licenco (v nadaljnjem besedilu: obveznost radiodifuzne hiše), in — relevantne klavzule ali enakovredne klavzule, če od filmskega studia zahtevajo, naj prepreči ali omeji radiodifuzne hiše, ki se nahajajo v EGP, vendar zunaj ozemlja, za katero je radiodifuzna hiša pridobila licenco, pri odzivu na nenaročene zahteve potrošnikov, ki prebivajo in se nahajajo na takšnem ozemlju, za katero je radiodifuzna hiša pridobila licenco (v nadaljnjem besedilu: obveznost studia); (b) Vsak zavezujoči studio ne bi smel: — poskušati izvršiti ali začeti postopkov pred sodiščem zaradi kršitve obveznosti radiodifuzne hiše in/ali obveznosti studia, kakor je ustrezno, v okviru obstoječega licenčnega sporazuma za oddajanje naročniških vsebin, ter — izpolniti nobene obveznosti radiodifuzne hiše in/ali obveznosti studia, ki zanj velja v skladu s kakršnim koli obstoječim licenčnim sporazumom za oddajanje naročniških vsebin.

(14) Zaveze od vsakega od zavezujočih studiev bi zajemale tako linearne naročniške storitve ter, v obsegu, vključenem v licenco (ali ločene posamezne licence), sklenjeno z radiodifuzno hišo, naročnino na storitve videa na zahtevo (za spremljajočo storitev zagotavljanja vsebin na zahtevo, če obstaja in je vključena v okviru naročnine stranke na zadevne naročniške storitve, ki jih upravlja takšna radiodifuzna hiša dopolnilno k plačljivim storitvam).

(15) Zaveze bi veljale pet let od datuma, na katerega vsak zavezujoč studio prejme uradno obvestilo o sklepu Komisije v skladu s členom 9 Uredbe (ES) št. 1/2003.

(16) Zaveze so v celoti objavljene v angleškem jeziku na spletišču Generalnega direktorata za konkurenco na naslednjem naslovu: http://ec.europa.eu/competition/index_en.html

4. Poziv k predložitvi pripomb

(17) Komisija namerava na podlagi tržnega preizkusa sprejeti sklep v skladu s členom 9(1) Uredbe (ES) št. 1/2003, s katerim bodo zgoraj povzete zaveze, objavljene na spletišču Generalnega direktorata za konkurenco, postale zavezujoče.

(18) Komisija v skladu s členom 27(4) Uredbe (ES) št. 1/2003 poziva zainteresirane tretje osebe, naj k predlaganim zavezam predložijo svoje pripombe. Komisija mora te pripombe prejeti najpozneje v enem mesecu od objave tega sporočila. Poleg tega Komisija poziva zainteresirane tretje osebe, naj predložijo nezaupno različico svojih pripomb, v kateri naj izbrišejo vse informacije, ki so po njihovem mnenju poslovne skrivnosti, in druge zaupne informacije ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

(19) Odgovore in pripombe je treba po možnosti utemeljiti ter navesti ustrezna dejstva. Če se vam kateri koli del predlaganih zavez zdi sporen, ste vabljeni, da predlagate morebitno rešitev.

(20) Pripombe z navedbo sklicne številke AT.40023 – Čezmejni dostop do plačljive televizije lahko Komisiji pošljete po elektronski pošti (COMP-GREFFE-ANTITRUST@ec.europa.eu), po telefaksu (+32 22950128) ali po pošti na naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1). Z učinkom od 1. decembra 2009 sta člena 81 in 82 Pogodbe ES postala člena 101 oziroma 102 Pogodbe o delovanju Evropske unije (PDEU). Določbe novih členov so vsebinsko povsem enake prejšnjima členoma. V tem sporočilu je treba sklicevanje na člena 101 in 102 PDEU razumeti kot sklicevanje na člena 81 in 82 Pogodbe ES, kadar je to ustrezno.

(2) „Licenčni sporazum za oddajanje naročniških vsebin“ je opredeljen kot sporazum med podjetji, ki radiodifuzni hiši (kot pridobitelju licence) podeli izključno obvezo studia za vso prihodnjo produkcijo določenih filmov dajalca licence (in lahko vključuje tudi drugo avdiovizualno vsebino), in sicer za omejeno obdobje, v katerem lahko radiodifuzna hiša filme prikazuje kot naročniške vsebine ter jih, v obsegu, vključenem v licenco (ali ločene posamezne licence), sklenjeno s takšno radiodifuzno hišo, ponuja kot storitve videa na zahtevo (za spremljajočo storitev zagotavljanja vsebin na zahtevo, če obstaja in je vključena v okviru naročnine stranke na zadevne naročniške storitve, ki jih upravlja takšna radiodifuzna hiša kot doplonilo k plačljivim storitvam.

(3) „Relevantne klavzule“ pomenijo klavzule v licenčnem sporazumu za oddajanje naročniških vsebin (tudi če niso vključene v zadevni sporazum v obvestilu o nasprotovanju), ki (i) v zvezi s satelitskim prenosom določajo, da (a) se za širjenje prenosa na ozemlja, ki niso ozemlja, za katera je radiodifuzna hiša pridobila licenco, ne bo štelo, da je to kršitev pogodbe s strani radiodifuzne hiše, če radiodifuzna hiša zavestno ne dovoljuje sprejema zunaj ozemlja, za katero je pridobila licenco, in/ali (b) da se za širjenje prenosa na ozemlje, za katero je bila pridobljena licenca, ne bo štelo, da je to kršitev pogodbe s strani studia, če studio ni odobril razpoložljivosti dekoderja tretje osebe, ki je potreben za sprejemanje vsebin na ozemlju, za katero je bila pridobljena licenca, ter (ii) v zvezi s prenosom prek interneta (a) radiodifuzni hiši nalagajo obveznost, da prepreči nedovoljen prenos in/ali pretakanje filmov (in drugih avdiovizualnih vsebin, če so vključene) zunaj ozemlja, za katerega je bila pridobljena licenca, z geografskim filtriranjem in/ali enakovredno tehnologijo in/ali (b) določajo, da se za širjenje prenosa prek interneta na ozemlje, za katero je pridobila licenco radiodifuzna hiša, ne šteje, da je to kršitev pogodbe s strani studia, če je studio zahteval uporabo geografskega filtriranja in/ali enakovredne tehnologije od drugih radiodifuznih hiš.